Man brand op tieners los, tref seun in maag | Netwerk24
Deur Cara-Lee Dorfling 26 April 2019 16:17
Die 16-jarige seun is Vrydag omstreeks 01:00 gewond nadat 'n man by 'n buitekamer in Gentian-straat, Arcadia, ingebars het.
Volgens kol. Priscilla Naidu, polisiewoordvoerder, het die seun en nog vyf tieners in die kamer gesit en gesels toe die man glo ingebars en geskiet het. Hy het daarna weggehardloop.
Naidu sê net die 16-jarige seun is gewond. Die ander tieners is ongedeerd. Die motief vir die voorval is onbekend.
Die ander tieners is ongedeerd. Die motief vir die voorval is onbekend.
* In 'n onverwante voorval is die polisie Vrydagoggend na Ou Stanfordweg ontbied nadat gemeenskapslede die lyk van 'n taxibestuurder in 'n veld naby die Helenvale-stortingsterrein aangetref het.
Volgens inligting het Jonathan Goliath (34) in Arcadia in Bethelsdorp gewoon en gewerk.
Naidu sê hy is glo omstreeks 06:00 laas lewend gesien voordat sy lyk omstreeks 07:30 met skiet- en steekwonde aan sy bolyf ontdek is. Die motief vir die moord is onbekend.
* In nog 'n onverwante voorval is 'n saak van moord Donderdagaand geopen nadat Claude Goliath (26) omstreeks 18:40 langs sy motor geskiet is.
Naidu sê hy het sy huis in Bardienrylaan, Bloemendal, verlaat toe twee mans glo op hom geskiet het.
Die beseerde Goliath kon nog in sy motor klim en wegjaag, maar hy het beheer verloor en in 'n ander motor vasgery. Sy motor het daarna teen 'n muur tot stilstand gekom.